### Beslutningstema

Den 25. juni 2020 blev Spildevandsplanen 2018-27 for Tønder kommune vedtaget. Der er vedtaget 5 tillæg siden. Dette tillæg 7 omhandler rettelser, justeringer af Spildevandsplanen, der er sket i forbindelse med administrationen af planen.

### Historik

I følge lovgivningen skal en spildevandsplan blandt andet indeholde en opgørelse over de eksisterende og planlagte fælles spildevandsanlæg og renseforanstaltninger i kommunen, herunder afgrænsning af de enkelte kloakoplande, kloakeringsområder samt i hvilket omfang den enkelte ejendom er tilsluttet. Det fremgår iøvrigt, at hvis der sker ændringer af kloakoplandenes inddeling eller afledningsforholdene indenfor et opland, skal planen revideres.

En vedtaget spildevandsplan udgør det juridiske grundlag for at udbygge og vedligeholde de offentlige spildevandsanlæg indenfor de økonomiske rammer, der er gældende for Tønder Forsyning. Derudover udgør Spildevandsplanen grundlaget for, at grundejerne inden for kloakerede områder forpligtes til at tilslutte spildevand til det offentlige kloaksystem, samt til at betale tilslutnings-og vandafledningsbidrag. Endelig er en vedtaget spildevandsplan grundlaget for meddelelse af tilslutningstilladelser og udledningstilladelser til virksomheder og Tønder Forsynings anlæg.

### Sagsfremstilling

Dette udkast til tillæg 7 til Spildevandsplan 2018-2027 indeholder forslag til ændringer og justeringer af kloakoplande, udløb mv., der skal ske i den gældende plan. Andre foreslåede ændringer af den gældende plan er tilslutning af enkelte ejendomme i nærheden af eksisterende kloakledninger, flytning af bassiner, samt ajourføringer af udløbsdata (type af udledning) og kloakeringsprincipper. Ændringerne vil gøre forvaltningens indberetninger til de fællesoffentlige databaser mere korrekte, og det vil give et mere retvisende overblik over den samlede spildevandsudledning fra rensenalæg, overløb og regnvandsudledninger fra Tønder kommune.

Det fremgår af bilag til dette tillæg, at en tilretning er ændring af udløbstyper på et regnvandsbassin (Risleeng) i Bredebro, da der var registreret 3 udledningspunkter i spildevandsplanen. Det korrekte er, at der er to indløb og et udløb. Et andet eksempel er, at et kloakopland i en by får ændret afgrænsing af kloakoplandet, da forvaltningen eller forsyningen har fået bedre viden om de faktiske forhold. Lignende ændringer foreslås gennemført i takt med, at vi får bedre viden om de faktiske forhold.

Det fremgår også af udkast til tillæg 7 til Spildevandsplanen 2018-2027, at forvaltningen fremover ønsker at kunne foretage redaktionelle præciseringer, og at åbenlyse fejl og mangler kan rettes uden politisk behandling. Det betyder at der kan ske berigtigelse i form af ajourføring af planen løbende. Dette skal sikre, at status situationen løbende holdes opdateret, for at sikre det bedst mulige datagrundlag ved vurderinger ift. den øvrige sagsbehandling.

Følgende kan ske løbende:

* Delvis ind- og udtræden af kloakforsyningen for tag- og overfladevand, såfremt der foreligger dokumentation herfor.
* Alle ændringer, der følger af tiltag udført fuldt i overensstemmelse med spildevandsplanens angivelser f.eks. ændringer fra plan til status når tiltaget er udført, eller sletning af udløb hvis disse sløjfes.
* Tilretning af simple datafejl.
* Tilretninger af oplandsgrænsen mellem to kloakoplande, der grænser op til hinanden og har samme kloakeringstype, samt ændring af navne på kloakoplande, herunder kombination og opsplitning af eksisterende kloakoplande i nye kloakoplande med samme kloakeringstype.
* Ændring af udløbsnumre og angivelse af eksisterende udløb, hvis disse mangler.
* Inddragelse af enkeltstående ejendomme under spildevandsplanens opland, når der er dokumentation om tilslutning til spildevandsforsyningens kloaksystem
* Ændring af ejerforhold ved udløb, hvor der foreligger dokumentation herfor.
* Tilføjelse af forklarende tekster samt fjernelse af forklarende tekster, når disse ikke længere er relevante.
* Indtastning af konkretårsdata for overløb, nødoverløb og regnvandsudløb før upload af data til PULS.
* Ændringer af normalårsdata for overløb når der sker nye beregninger for disse.

Det fremgår også, at mindre rettelser af planen vil iøvrigt kunne ske i tilfælde af enighed mellem den enkelte grundejer og Tønder kommune, hvor der ikke er tvivlsspørgsmål om grundejers ret og pligt i forhold til spildevandsafledning.

Forvaltningen vil fortsat forelægge tillæg til spildevandsplanen ved større ændringer af kloakeringsforholdene, ved etablering af nye spildevandsanlæg og lignende større ændringer.

Tiltaget understøtter Verdensmål 13 omkring "Klimaindsats" og Verdensmål 15 omkring "Livet på land"

### Økonomi

Vedtagelse af tillægget har ingen økonomisk betydning for Tønder Kommune

### Lovgrundlag

Miljøbeskyttelsesloven, Spildevandsbekendtgørelsen, Miljøvurderingsloven

### Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | udkast til tillæg 7 til Spildevandsplan 2018-2027 sendes i høring i 8 uger, |
| at | forvaltningen bemyndiges til at kunne foretage de ovenfornævnte administrative justeringer og berigtigelser af Spildevandsplanen. Ændringerne dokumenteres i et tillæg til planen efter behov og senest ved en ordinær revision af den samlede Spildevandsplan for Tønder Kommune, og |
| at | indstillingen videresendes til Økonomiudvalg og Kommunalbestyrelsen. |

### Beslutning

Indstillingen anbefales.